VYKONÁVACIE NARIADENIE KOMISIE (EÚ) 2023/121

zo 17. januára 2023,

ktorým sa mení a opravuje vykonávacie nariadenie (EÚ) 2021/1165, ktorým sa povoľujú určité produkty a látky na používanie v ekologickej poľnohospodárskej výrobe a stanovujú ich zoznamy

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007 (1), a najmä na jeho článok 24 ods. 9,

keďže:

(1) Členské štáty predložili ostatným členským štátom a Komisii v súlade s postupom stanoveným v článku 24 ods. 7 nariadenia (EÚ) 2018/848 dokumentáciu o určitých látkach na účely ich povolenia a zaradenia do príloh I, II, III a V k vykonávaciemu nariadeniu Komisie (EÚ) 2021/1165 (2). Uvedenú dokumentáciu preskúmala expertná skupina pre technické poradenstvo v oblasti ekologickej poľnohospodárskej výroby (Expert group for technical advice on organic production, ďalej len „skupina EGTOP“) a Komisia.

(2) Skupina EGTOP vo svojich odporúčaniach týkajúcich sa účinných látok obsiahnutých v prípravkoch na ochranu rastlín (3) odporučila, aby sa používanie látky mastenec E553b pridalo k základným látkam povoleným v ekologickej poľnohospodárskej výrobe. Takisto odporučila pridať k účinným látkam s nízkym rizikom používaným v ekologickom poľnohospodárstve tieto látky: i) ABE-IT 56, ak nebola získaná z GMO kmeňov ani použitím rastových médií GMO pôvodu; ii) „pyrofosforečnan železitý“ a iii) „vodný extrakt z naklíčených semien sladkej lupiny bielej Lupinus albus“. Použitie týchto látok by sa preto malo povoliť.

(3) Skupina EGTOP ďalej odporučila povoliť používanie deltametrínu v pasciach so špecifickými atraktantmi proti Rhagoletis completa. Takéto používanie deltametrínu by sa preto malo povoliť za jeho špecifických podmienok a limitov.

(4) Na základe odporúčaní skupiny EGTOP týkajúcich sa hnojív, pôdnych pomocných látok a živín(3) by sa malo povoliť používanie týchto látok: i) regenerovaný struvit a vyzrážané fosfátové soli za predpokladu, že spĺňajú požiadavky stanovené v nariadení Európskeho parlamentu a Rady (EÚ) 2019/1009 (4) a že živočíšny hnoj ako zdrojový materiál nepochádza z priemyselného chovu; ii) chlorid draselný prírodného pôvodu a iii) dusičnan sodný používaný na výrobu rias na pevnine v uzavretých systémoch.

(5) Na základe odporúčaní skupiny EGTOP týkajúcich sa krmiva (5) by sa malo povoliť používanie týchto látok: i) dihydrogenfosforečnan vápenatý používaný ako kŕmna surovina minerálneho pôvodu; ii) všetky povolené kvasnice a produkty z kvasníc používané ako kŕmne suroviny spolu s tými, ktoré boli získané z Saccharomyces cerevisiae alebo Saccharomyces carlsbergensis, iii) xantánová guma používaná ako technologická kŕmna doplnková látka v rámci funkčnej skupiny „emulgátory, stabilizátory, zahusťovadlá a želírovacie látky“, iv) illit-montmorillonit-kaolit a sepiolitická hlina používané ako technologické kŕmne doplnkové látky v rámci funkčnej skupiny „spojivá a protihrudkové činidlá“ a v) bentonit používaný ako technologická kŕmna doplnková látka v rámci novej funkčnej skupiny „látky určené na zníženie kontaminácie krmiva mykotoxínmi“.

(6) Na základe ďalšieho odporúčania skupiny EGTOP týkajúceho sa krmiva (6) sa bezvodý betaín v súčasnosti povoľuje iba pre monogastrické zvieratá, konkrétne vo vykonávacom nariadení (EÚ) 2021/1165. Odporúčanie skupiny EGTOP sa však zakladalo na dokumentácii týkajúcej sa bezvodého betaínu používaného ako výživná doplnková látka pre hydinu, ošípané a ryby. Povolenie bezvodého betaínu by sa preto malo udeliť aj v prípade kŕmenia rýb.

(7) Na základe odporúčaní skupiny EGTOP týkajúcich sa krmiva pre spoločenské zvieratá(5) by sa malo povoliť používanie týchto látok: i) trifosforečnan pentasodný (STPP) a dihydrogendifosforečnan sodný (SAPP) používaný ako kŕmna surovina minerálneho pôvodu; ii) karagénan; iii) karobová guma za predpokladu, že sa získava pražením, a iv) arabská guma, používané ako želírovacie činidlá a/alebo emulgátory; v) taurín používaný ako výživná doplnková látka pre mačky a psy, a vi) chlorid amónny používaný ako zootechnická doplnková látka pre mačky.

(8) Na základe odporúčaní skupiny EGTOP týkajúcich sa potravín(5) by sa malo povoliť používanie týchto látok: i) oxid kremičitý používaný ako protihrudkové činidlo v kakaovom prášku, pri použití v automatoch na výdaj nápojov, a ii) extrakt z borovicovej živice a chmeľový extrakt ako antimikrobiálne látky pri výrobe potravín rastlinného pôvodu.

(9) Vo vykonávacom nariadení (EÚ) 2021/1165 sa stanovuje, že guma gellan je povolená od 1. januára 2023 len vtedy, ak pochádza z ekologickej poľnohospodárskej výroby. V rámci ekologickej poľnohospodárskej výroby však nie je k dispozícii dostatočné množstvo gumy gellan. Uplatňovanie tejto požiadavky by sa malo odložiť, aby prevádzkovatelia mohli pokračovať vo výrobe potravín.

(10) Guarová guma (E 412) je uvedená v časti B prílohy III k vykonávaciemu nariadeniu (EÚ) 2021/1165 medzi technologickými doplnkovými látkami ako spojivo a protihrudkové činidlo. V registri kŕmnych doplnkových látok Európskej únie je však uvedená medzi emulgátormi a stabilizátormi, zahusťovadlami a želírovacími látkami. Túto chybu treba opraviť.

(11) Mastenec E 553b bol povolený ako prídavná látka v potravinách rastlinného pôvodu nariadením Komisie (ES) č. 889/2008 (7). Toto použitie nebolo zahrnuté do prílohy V k vykonávaciemu nariadeniu (EÚ) 2021/1165. Túto chybu treba opraviť.

(12) Vykonávacie nariadenie (EÚ) 2021/1165 by sa preto malo zodpovedajúcim spôsobom zmeniť a opraviť.

(13) Zahrnutie mastenca E 553b ako prídavnej látky v potravinách bolo chybne obmedzené a niektorí prevádzkovatelia ekologickej poľnohospodárskej výroby ho možno naďalej používali ako prídavnú látku v potravinách rastlinného pôvodu. Uvedená chyba by sa preto mala retroaktívne opraviť od dátumu nadobudnutia účinnosti vykonávacieho nariadenia (EÚ) 2021/1165.

(14) Opatrenia stanovené v tomto nariadení sú v súlade so stanoviskom Výboru pre ekologickú poľnohospodársku výrobu,

PRIJALA TOTO NARIADENIE:

Článok 1 Zmeny vykonávacieho nariadenia (EÚ) 2021/1165 Vykonávacie nariadenie (EÚ) 2021/1165 sa mení takto: 1. Príloha I sa mení v súlade s prílohou I k tomuto nariadeniu. 2. Príloha II sa mení v súlade s prílohou II k tomuto nariadeniu. 3. Príloha III sa mení v súlade s prílohou III k tomuto nariadeniu. 4. Príloha V sa mení v súlade s prílohou IV k tomuto nariadeniu.

Článok 2 Opravy vykonávacieho nariadenia (EÚ) 2021/1165 Vykonávacie nariadenie (EÚ) 2021/1165 sa opravuje takto: 1. Bod 1 (Technologické doplnkové látky) časti B prílohy III sa opravuje takto: a) v písmene c) sa dopĺňa tento bod: „E412 guarová guma“ b) v písmene d) sa vypúšťa položka „E 412 guarová guma“; 2. V oddiele A1 (Prídavné látky v potravinách vrátane nosičov) časti A prílohy V sa položka „E 553b mastenec“ nahrádza takto: „E 553b mastenec produkty rastlinného pôvodu mäsové klobásy v prípade mäsových klobás len povrchová úprava“

Článok 3 Nadobudnutie účinnosti a uplatňovanie Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Článok 2 ods. 2 sa uplatňuje od 5. augusta 2021.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 17. januára 2023 Za Komisiu predsedníčka Ursula VON DER LEYEN

(1) Ú. v. EÚ L 150, 14.6.2018, s. 1.

(2) Vykonávacie nariadenie Komisie (EÚ) 2021/1165 z 15. júla 2021, ktorým sa povoľujú určité produkty a látky na používanie v ekologickej poľnohospodárskej výrobe a stanovujú ich zoznamy (Ú. v. EÚ L 253, 16.7.2021, s. 13 – 48).

(3) EGTOP final report on Fertilisers IV and Plant Protection Products VI and EGTOP final report on Plant Protection Products VII and Fertilisers V (Záverečná správa skupiny EGTOP o hnojivách IV a prípravkoch na ochranu rastlín VI a záverečná správa skupiny EGTOP o prípravkoch na ochranu rastlín VII a hnojivách V): https://agriculture.ec.europa.eu/farming/organic-farming/co-operation-and-expert-advice/egtop-reports_en.

(4) Nariadenie Európskeho parlamentu a Rady (EÚ) 2019/1009 z 5. júna 2019, ktorým sa stanovujú pravidlá sprístupňovania EÚ produktov na hnojenie na trhu, menia nariadenia (ES) č. 1069/2009 a (ES) č. 1107/2009 a ruší nariadenie (ES) č. 2003/2003 (Ú. v. EÚ L 170, 25.6.2019, s. 1).

(5) EGTOP final report on Food VII – Feed V and EGTOP final report on Feed VI and pet Food I (Záverečná správa skupiny EGTOP o potravinách VII a krmive VI a záverečná správa skupiny EGTOP o krmive VI a krmive pre spoločenské zvieratá: https://agriculture.ec.europa.eu/farming/organic-farming/co-operation-and-expert-advice/egtop-reports_en.

(6) EGTOP final report on Feed III – Food V (Záverečná správa skupiny EGTOP o krmive III a potravinách V): https://agriculture.ec.europa.eu/farming/organic-farming/co-operation-and-expert-advice/egtop-reports_en.

(7) Nariadenie Komisie (ES) č. 889/2008 z 5. septembra 2008, ktorým sa ustanovujú podrobné pravidlá implementácie nariadenia Rady (ES) č. 834/2007 o ekologickej výrobe a označovaní ekologických produktov so zreteľom na ekologickú výrobu, označovanie a kontrolu (Ú. v. EÚ L 250, 18.9.2008, s. 1).